Rybewyse: Aanlynstelsel ’n gemors | Netwerk24
Deur Louis Bouwer, Pretoria 18 Januarie 2019 00:01
Ek glo dié brief is nie die eerste of die laaste klagte wat Beeld ontvang oor die gemors oor die aanlyn afspraakstelsel vir die hernuwing van rybewyskaarte nie.
Ek het twee maande voor my rybewys se vervalmaand ’n afspraak gereël, maar my voorkeurdatum is eenvoudig geïgnoreer. ’n Datum is aan my toegeken in Desember 2018, ’n tyd toe ek onvermydelik uitstedig sou wees.
Toe moes ek uitvind dat dit blykbaar onmoontlik is om die eNaTIS-mense te kontak vir ’n verskuiwing van die afspraak (hulle antwoord nie oproepe na 0861 400 800 nie). Ek het ook probeer om weer aansoek te doen, maar is meegedeel dat ek reeds ’n afspraak het en nie twee afsprake mag maak nie!
Die gevolg is dat ek nie nou ’n afspraak het nie en al die kantore behalwe Langlaagte dui vandag aan: “No slot available.” Hulle sê nie of dit vir die dag van aansoek of vir ’n week of vir ewig is nie. Ek sien nie kans om twee keer Langlaagte toe te ry vanaf Pretoria nie – dis ’n bietjie veel gevra.
Ek het gelukkig bewys van my eerste afspraak, maar gaan ’n verkeersbeampte dit aanvaar sonder dat ek “koeldrankgeld” moet uithaal?